La Llei 30/2015, de 9 de setembre, per la qual es regula el sistema de formació professional per a l'ocupació en l'àmbit laboral, estableix a l'article 6.7 que s'ha de destinar la quantia que anualment estableixi la Llei de pressupostos generals de l'Estat al finançament de les accions adreçades a la capacitació per a l'exercici de les funcions relacionades amb la negociació col·lectiva i el diàleg social.
El mateix article disposa que reglamentàriament s'han d'establir els mecanismes de justificació i pagament de les quanties esmentades.
El Reial decret 694/2017, de 3 de juliol, pel qual es desenvolupa l'esmentada Llei 30/2015, regula a la disposició addicional quarta el finançament de les accions formatives adreçades a la formació dels agents socials en les funcions relacionades amb la negociació col·lectiva i el diàleg social.
Segons el conflicte positiu de competència interposat per la Generalitat de Catalunya, el Tribunal Constitucional, mitjançant la Sentència 71/2018, de 21 de juny de 2018, va declarar nul el paràgraf primer de l'apartat 1 de la disposició addicional quarta del Reial decret 694/2017, de 3 de juliol, que atorgava la competència per gestionar les convocatòries de les accions formatives adreçades a la formació dels agents socials al Servei Públic d'Ocupació Estatal.
Correspon, per tant, a la Generalitat de Catalunya la gestió d'aquestes subvencions respecte del seu àmbit territorial, i en funció de la normativa que el desenvolupi.
En el mateix sentit, l'Ordre TMS/379/2019, de 28 de març, per la qual s'aproven les bases reguladores per a la concessió de subvencions pel Servei Públic d'Ocupació Estatal, per al finançament dels plans de formació d'àmbit estatal, adreçats a la capacitació pel desenvolupament de les funcions relacionades amb el diàleg social i la negociació col·lectiva, estableix a la disposició addicional primera que correspon a les comunitats autònomes la gestió d'aquests plans de formació i, a aquests efectes, la possibilitat de dictar la corresponent normativa pròpia per a la gestió i concessió de les subvencions.
D'acord amb la normativa anterior, aquesta Ordre aprova les bases reguladores dels plans de formació professional adreçats a la capacitació per al desenvolupament de les funcions relacionades amb el diàleg social i la negociació col·lectiva que promou el Departament de Treball, Afers Socials i Famílies.
Atès el que preveuen el text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; els preceptes bàsics de la Llei 38/2003, de 17 de novembre, general de subvencions, i el seu reglament de desplegament, aprovat pel Reial decret 887/2006, de 21 de juliol;
Atesa la Llei 17/2015, del 21 de juliol, d'igualtat efectiva de dones i homes;
Atesa l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats;
Aprovar les bases reguladores per al finançament de plans de formació adreçats a la capacitació per al desenvolupament de les funcions relacionades amb el diàleg social i la negociació col·lectiva, que promou el Departament de Treball, Afers Socials i Famílies, d'acord amb els annexos que s'indiquen a continuació:
Principis ètics i regles de conducta als quals les persones jurídiques beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis.
Aquesta Ordre de bases s'entendrà modificada automàticament per la normativa comunitària, estatal o catalana que amb posterioritat a la seva entrada en vigor es pugui promulgar.
Les referències a la normativa concreta aplicable s'entendran fetes per remissió a la normativa que les pugui substituir en el futur.
1.1 Aquesta Ordre té per objecte establir les bases reguladores de la concessió de subvencions destinades al finançament de plans de formació de l'àmbit de Catalunya, adreçats a la capacitació de persones que per raó de la seva activitat estiguin relacionades amb els processos de negociació col·lectiva o diàleg social, bé a través de la seva participació directa, bé a través de la direcció, suport o assistència tècnica sindical o empresarial.
1.2 Dins dels plans de formació es desenvoluparan activitats formatives.
Per activitats formatives s'entenen cursos, tallers, jornades, seminaris o similars.
Les activitats objecte d'aquestes subvencions es podran executar durant un any des de la data de notificació de la resolució de concessió.
La convocatòria en concretarà els terminis.
3.1 El procediment de concessió de les subvencions és el de concurrència competitiva, i s'iniciarà l'endemà de la data de publicació de la convocatòria.
3.2 El termini màxim per emetre i notificar la resolució és de tres mesos, comptats des de la data de publicació de la corresponent convocatòria, llevat que la mateixa convocatòria posposi els seus efectes a una data posterior.
Si transcorregut aquest termini no s'hagués dictat i notificat una resolució expressa s'entén desestimada per silenci administratiu, d'acord amb el que estableix l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya, i l'article 25 de la Llei 38/2003, de 17 de novembre, general de subvencions.
3.3 Totes les comunicacions, tràmits, informes, resolucions i altres actuacions que l'òrgan competent hagi de dur a terme per a la tramitació del procediment administratiu s'han de fer per mitjans electrònics d'acord amb el que estableix l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats.
Atesos els articles 17.3.b) i 18 de la Llei 38/2003, de 17 de novembre, en relació amb l'Acord GOV/192/2015, de 29 de desembre, pel qual es complementa l'Acord GOV/77/2015, de 2 de juny, sobre la publicació dels anuncis de notificació al Diari Oficial de la Generalitat de Catalunya, en relació amb la publicació de les convocatòries de subvencions, el text íntegre de la convocatòria es publica al Diari Oficial de la Generalitat de Catalunya.
La publicació de la convocatòria es fa efectiva amb la tramesa de la informació que exigeix el Registre d'ajuts i subvencions de Catalunya, d'acord amb l'article 96 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i mitjançant la Base de Dades Nacional de Subvencions.
Persones jurídiques beneficiàries
5.1 Poden ser beneficiàries de les subvencions que es regulen en aquesta ordre:
a) Les organitzacions sindicals més representatives a Catalunya, en els termes que estableix l'article 7 de la Llei orgànica 11/1985, de 2 d'agost, de llibertat sindical.
b) Les associacions empresarials més representatives a Catalunya, en els termes que estableix la disposició addicional sisena del text refós de la Llei de l'Estatut dels treballadors, aprovat pel Reial decret legislatiu 2/2015, de 23 d'octubre.
5.2 Els plans de formació es poden executar mitjançant l'agrupació d'entitats, on les entitats beneficiàries indicades a l'apartat 5.1 exerciran d'entitats promotores i totes les entitats agrupades participants tindran la condició de beneficiàries i estaran subjectes als drets i deures com a tals en els termes que preveu l'article 11.3 de la Llei 38/2003, de 17 de novembre, general de subvencions.
Han de fer constar a la sol·licitud els compromisos d'execució assumits per cada entitat que forma part de l'agrupació, així com l'import de la subvenció que ha d'aplicar cada entitat, que tindrà així mateix la consideració d'entitat beneficiària.
Les entitats beneficiàries previstes als apartats a) i b) de la base 5.1 exerciran d'entitat promotora del projecte i presentaran la sol·licitud de subvenció, acompanyant el nomenament d'una persona apoderada de l'agrupació.
L'entitat promotora exercirà el paper de representant de l'agrupació davant de l'Administració, serà la perceptora dels pagaments i distribuirà a la resta d'entitats beneficiàries la part corresponent, en funció de l'actuació que desenvolupin i el cost associat, alhora que coordinarà les diferents actuacions de la resta d'entitats.
Als efectes d'aquesta Ordre, qualsevol referència a entitat promotora farà remissió a les entitats beneficiàries que es preveuen a l'apartat a) i b) de la base 5.1.
La relació entre l'entitat promotora i les diferents entitats beneficiàries es regularà mitjançant un conveni en què es detallaran els diferents compromisos, així com els drets i deures de les parts i, si escau, la forma i els terminis de lliurament de les quanties.
Aquests compromisos establerts al corresponent conveni no tindran caràcter contractual, per la qual cosa no serà aplicable la Llei de contractació del sector públic, sinó que es regularà i justificarà sobre la base de l'interès social, el no afany de benefici econòmic i el valor de l'aportació al projecte per part de les entitats que l'executen.
L'agrupació no es pot dissoldre fins que no hagin transcorregut els terminis de prescripció que preveu l'article 100.4 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
Podran ser destinataris finals i participants en els plans de formació les persones vinculades amb organitzacions sindicals o associacions empresarials de l'àmbit de Catalunya que per raó de la seva activitat estiguin relacionades amb els processos de negociació col·lectiva o diàleg social, bé a través de la seva participació directa, bé a través de la direcció, suport o assistència tècnica sindical o empresarial.
7.1 Les entitats han d'estar legalment constituïdes i han d'estar inscrites en el registre corresponent en la data de publicació de la convocatòria corresponent, i desenvolupar les activitats objecte d'aquestes bases a Catalunya.
7.2 Les entitats no poden incórrer en cap de les circumstàncies que estableix l'article 13 de la Llei 38/2003, de 17 de novembre, general de subvencions.
7.3 L'entitat i, si escau, les entitats membres integrades han d'estar al corrent de les obligacions tributàries davant de la Generalitat i l'Estat i les obligacions tributàries amb la Seguretat Social en el moment previ a la concessió i a la tramitació de les obligacions reconegudes pel Departament de Treball, Afers Socials i Famílies.
7.4 Atendre les persones usuàries en qualsevol de les llengües oficials de Catalunya i redactar, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística.
7.5 No haver estat sancionades, per resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, de conformitat amb el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, o, si han estat sancionades, han d'haver aplicat les mesures correctores previstes i haver abonat les quantitats requerides per a aquest concepte.
7.6 No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere.
Així mateix, les persones sol·licitants han de respectar el que estableix la Llei 17/2015, del 21 de juliol, d'igualtat efectiva de dones i homes.
7.7 Les entitats amb un nombre de 50 treballadors o més han de complir l'obligació que estableix l'article 42 del text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, de donar ocupació almenys a un 2% de persones treballadores amb discapacitats sobre el nombre total de les de l'entitat, o d'aplicar les mesures alternatives de caràcter excepcional que regulen el Reial decret 364/2005, de 8 d'abril, i el Decret 86/2015, de 2 de juny.
7.8 Segons el nombre de treballadors i treballadores, la persona jurídica beneficiària, ha de tenir vigent o registrat al Registre públic de plans d'igualtat de la Generalitat de Catalunya el corresponent pla d'igualtat, d'acord amb el que estableixen l'article 45 i la disposició transitòria 12 de la Llei orgànica 3/2007, de 22 de març, per a la igualtat efectiva de dones i homes, i l'article 36 de la Llei 17/2015, del 21 de juliol, d'igualtat efectiva de dones i homes.
7.9 En el cas d'entitats amb una plantilla igual o superior a 25 persones, han de complir l'obligació, d'acord amb els agents socials, d'indicar els mitjans que utilitzen per prevenir i detectar casos d'assetjament sexual i d'assetjament per raó de sexe, i intervenir-hi en els seus centres de treball, de conformitat amb la Llei 5/2008, de 24 d'abril, del dret de les dones a erradicar la violència masclista.
7.10 En el cas d'associacions, han d'haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
7.11 En el cas de fundacions, han d'haver complert el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
7.12 En el cas d'associacions i fundacions, han d'haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
7.13 Complir la normativa sobre propietat intel·lectual.
7.14 Informar si s'han demanat o obtingut altres ajuts públics o privats per a la mateixa activitat, i fer constar la relació detallada amb l'entitat concedent i la quantitat sol·licitada o obtinguda.
7.15 Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i la normativa que la desplega.
Compatibilitat amb altres ajudes o subvencions
Aquestes subvencions són incompatibles amb qualsevol altra subvenció, ingrés o recurs obtingut per l'entitat sol·licitant per a la realització de les mateixes accions procedents de qualsevol administració o ens públic o privat, nacional, de la Unió Europea o d'organismes internacionals.
En cas de percebre's donarà lloc a la minoració de la subvenció concedida amb idèntica finalitat.
9.1 Les subvencions que preveuen aquestes bases es destinaran a cobrir les despeses susceptibles de finançament, sempre que estiguin directament relacionades amb la realització de les actuacions objecte d'aquestes subvencions.
La quantia de la subvenció es calcularà d'acord amb la metodologia que s'estableixi en la respectiva convocatòria, tenint en compte, almenys, el pressupost destinat al finançament dels plans de formació, la representativitat de les organitzacions sol·licitants en el respectiu àmbit i la valoració tècnica obtinguda i els mòduls econòmics màxims establerts a la convocatòria.
La quantia màxima de subvenció que s'ha de concedir per a cada activitat formativa que s'ha de realitzar es determinarà mitjançant el producte del nombre d'hores de l'activitat pel nombre d'alumnes o participants i per l'import del mòdul corresponent.
9.2 A l'efecte de determinar la subvenció un cop executada la formació, en les activitats presencials es considerarà que una alumna o alumne ha finalitzat la formació quan hagi assistit, almenys, al 75% de la durada de l'activitat formativa.
Així mateix, en les activitats formatives impartides mitjançant la modalitat de teleformació es considerarà que han finalitzat l'activitat els alumnes que hagin realitzat almenys el 75% dels controls periòdics de seguiment del seu aprenentatge al llarg de l'activitat, amb independència de les hores de connexió.
Si els participants abandonen la formació, s'hi podran incorporar altres participants.
Aquesta substitució s'admetrà sempre que es produeixi abans d'arribar al 25% de la durada de l'acció formativa.
Si hi ha abandonaments amb posterioritat a la impartició del 25% indicat de l'acció formativa, s'admetran desviacions per acció formativa de fins a un 15% del nombre de participants que les hagin iniciat.
10.1 Les despeses subvencionables es regeixen pel que disposa l'article 31 de la Llei 38/2003, de 17 de novembre, general de subvencions.
10.2 Es considera despesa realitzada la que hagi estat efectivament pagada amb anterioritat a la finalització del període de justificació.
10.3 Es consideren despeses subvencionables les que s'hagin contret en el període d'execució establert per a la realització de l'activitat subvencionada, i de manera inequívoca responguin a la naturalesa i finalitat de l'activitat objecte de la subvenció, i les que resultin estrictament necessàries per a la seva execució i es realitzin en el termini i en les condicions que es determinen en aquestes bases reguladores.
10.4 Amb caràcter general, seran susceptibles de finançament les despeses següents, amb les limitacions que pugui establir la convocatòria:
Les retribucions del personal formador i ponents, intern i extern.
Es poden incloure salaris, assegurances socials, dietes i despeses de locomoció, en el supòsit de contractació laboral, i despeses de contractació, en el supòsit de contracte de serveis i, en general, tots els costos imputables al personal formador i ponent en l'exercici de les activitats de preparació, impartició, tutoria i avaluació dels participants de les activitats formatives.
Aquestes despeses s'hauran de presentar degudament desglossades per hores dedicades a l'activitat que s'imputin.
Les despeses d'amortització d'equips didàctics i plataformes tecnològiques, calculats amb criteris d'amortització acceptats en les normes de comptabilitat, així com el lloguer o arrendament financer dels equips, excloent-ne els interessos, suportats en l'execució de les activitats formatives.
Despeses de mitjans didàctics o adquisició de materials didàctics, així com les despeses en béns consumibles utilitzats en la realització de les activitats formatives, incloent-hi el material de protecció i seguretat.
Així mateix, en el cas de la teleformació, els costos imputables als mitjans de comunicació utilitzats entre formadors i participants.
Les despeses de lloguer, arrendament financer, excloent-ne els interessos, o amortització de les aules, tallers, auditoris i altres superfícies utilitzades en el desenvolupament de la formació.
Aquestes despeses hauran de presentar-se per activitat formativa i s'imputaran pel període de durada de l'acció.
Les despeses d'amortització es calcularan segons normes de comptabilitat generalment acceptades, i és aplicable el mètode d'amortització segons les taules aprovades pel Reglament de l'impost de societats.
Despeses d'assegurança d'accidents i responsabilitat civil dels participants.
Despeses de transport, manutenció i allotjament per als participants en les activitats formatives, amb els límits que fixa l'Ordre EHA/3771/2005, de 2 de desembre, per la qual es revisa la quantia de les despeses de locomoció i de les dietes en l'impost sobre la renda de les persones físiques.
Els costos d'avaluació i control de la qualitat de la formació.
Despeses de publicitat i difusió de les activitats formatives.
Les despeses derivades de la realització de l'informe d'auditor, amb els límits que s'estableixin en la convocatòria, en el cas que la justificació es faci mitjançant la presentació de compte justificatiu amb l'aportació de l'informe d'auditor.
Els costos de personal de suport tant intern com extern i tots els necessaris per a la gestió i execució de l'activitat formativa.
Les despeses financeres directament relacionades amb l'activitat subvencionada i que resultin indispensables per a l'adequada preparació o execució de l'activitat.
Altres costos: llum, aigua, calefacció, missatgeria, correu, neteja i vigilància, associats a l'execució de l'activitat formativa.
De conformitat amb l'article 31.9 de la Llei 38/2003, de 17 de novembre, aquests costos els haurà d'imputar la persona jurídica beneficiària a l'activitat subvencionada en la part que raonablement correspongui, d'acord amb principis i normes de comptabilitat generalment admeses i, en tot cas, en la mesura que aquests costos corresponguin al període en què efectivament es fa l'activitat.
La suma dels costos indirectes no podrà superar el 10% del cost total de l'activitat formativa realitzada i justificada.
Les convocatòries han d'establir els termes i les condicions per a la realització, imputació i justificació d'aquests costos.
10.5 En les convocatòries es podran establir límits econòmics per a tots o algun dels costos directes que preveu l'apartat 4.a).
10.6 En tot cas, els costos subvencionables han de respondre a costos reals, efectivament realitzats, pagats i justificats mitjançant factures o documents comptables de valor probatori equivalent.
11.1 L'entitat beneficiària podrà subcontractar parcialment o totalment, per una sola vegada i en els termes que estableix aquesta Ordre, la realització de l'activitat formativa, a excepció del que preveu l'apartat 4 d'aquesta base.
11.2 S'entén que l'entitat beneficiària subcontracta quan concerta amb tercers l'execució total o parcial de l'activitat que constitueix l'objecte de la subvenció.
S'exclou d'aquest concepte la contractació de les despeses en què hagi d'incórrer la persona jurídica beneficiària per a la realització per si mateixa de l'activitat subvencionada.
11.3 En cap cas podran subcontractar activitats formatives que augmentin el cost de l'activitat objecte de l'ajuda però no aportin valor afegit al contingut de l'activitat.
11.4 No es podran subcontractar amb tercers les funcions de planificació i coordinació de les accions formatives, que les haurà d'executar la persona jurídica beneficiària amb els mitjans propis disponibles.
11.5 La contractació de personal docent o ponents per a la impartició de la formació subvencionada per part de la persona jurídica beneficiària no es considerarà subcontractació.
Tampoc es considerarà subcontractació la contractació de les altres despeses en què hagi d'incórrer la persona jurídica beneficiària per a la realització per si mateixa de les accions formatives subvencionades.
11.6 La subcontractació s'ha d'ajustar als articles 29 i 46 de la Llei 38/2003, de 17 de novembre, general de subvencions, i a l'article 68 del Reial decret 887/2006, de 21 de juliol, que aprova el Reglament de la Llei 38/2003, a més de tenir en compte el que s'indica tot seguit:
Quan l'activitat concertada amb tercers superi el 20% de l'import de la subvenció i l'import sigui superior a 60.000,00 euros, el contracte s'ha de formalitzar per escrit amb l'autorització prèvia de l'òrgan concedent.
En cas de subcontractació per qualsevol persona jurídica beneficiària amb una entitat que estigui vinculada a l'entitat beneficiària, a més del compliment dels requisits anteriors, l'article 29.7.d) de l'esmentada Llei 38/2003, de 17 de novembre, exigeix que s'obtingui la prèvia autorització expressa de l'òrgan concedent i que l'import subvencionable no excedeixi el cost incorregut per l'entitat vinculada.
L'acreditació del cost es realitzarà a la justificació en els mateixos termes establerts per a l'acreditació de les despeses de la persona jurídica beneficiària.
11.7 Les entitats beneficiàries han de presentar, a l'òrgan concedent de la subvenció, les sol·licituds d'autorització previstes a l'apartat anterior acompanyades amb l'esborrany del contracte que es preveu formalitzar.
La resolució de la sol·licitud s'ha d'emetre i notificar en el termini màxim de 20 dies hàbils a comptar a partir de la data de presentació de la sol·licitud de l'autorització.
S'entendrà atorgada l'autorització quan transcorri l'esmentat termini sense pronunciament de l'òrgan concedent.
11.8 En l'elecció dels proveïdors és aplicable el que estableix l'article 31.3 de la Llei 38/2003, de 17 de novembre, general de subvencions.
11.9 Les entitats beneficiàries són responsables que en l'execució de l'activitat subcontractada a tercers es respectin els límits establerts en aquestes bases i, si escau, en les convocatòries, respecte de la naturalesa i quantia de les despeses subvencionables.
11.10 En cap cas es podrà subcontractar l'execució total o parcial de les activitats subvencionades amb aquelles entitats que es trobin en les circumstàncies que preveu l'article 29.7 de la Llei 38/2003, de 17 de novembre, i en l'article 68.2 del seu Reglament.
12.1 Sens perjudici del que estableixi la resolució de la convocatòria, les sol·licituds i altres tràmits associats al procediment de concessió i justificació de les subvencions s'han de formalitzar exclusivament pel canal electrònic mitjançant la Seu electrònica de la Generalitat de Catalunya, d'acord amb l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats.
12.2 El formulari de sol·licitud normalitzat està disponible a l'apartat Tràmits del web de la Generalitat de Catalunya ( http://tramits.gencat.cat ) i al portal corporatiu de tramitació Canal Empresa ( http://canalempresa.gencat.cat ).
12.3 Una vegada emplenat el formulari, s'ha de presentar electrònicament, juntament amb la documentació que preveuen aquestes bases, a través de l'apartat Tràmits del web de la Generalitat de Catalunya ( http://tramits.gencat.cat ) o al portal corporatiu de tramitació Canal Empresa ( http://canalempresa.gencat.cat ).
12.4 Per poder presentar la sol·licitud electrònicament, cal que l'entitat o el seu representant legal disposi d'un certificat digital vàlid i vigent.
Concretament, s'admeten els considerats a l'apartat 6.2 del Protocol d'identificació i signatura electrònica aprovat per l'Ordre GRI/233/2015, de 20 de juliol, que són els mecanismes següents:
La relació de certificats digitals vàlids es pot consultar a la secció Certificats i signatures electròniques de la Seu electrònica de la Generalitat de Catalunya ( https://seu.gencat.cat ).
12.5 Les entitats poden fer el seguiment de l'estat de la sol·licitud a l'espai La meva carpeta de la Seu electrònica de la Generalitat ( http://seu.gencat.cat ).
12.6 La presentació de la sol·licitud comporta la sol·licitud implícita de la primera bestreta.
En el cas que l'entitat no vulgui acceptar la primera bestreta, ha de presentar, mitjançant el formulari d'aportació de documentació que estableix la base 13.3, un escrit de renúncia a aquesta bestreta.
12.7 El termini de presentació de sol·licituds l'estableix la convocatòria corresponent.
12.8 El Departament podrà verificar en qualsevol moment la veracitat de les dades declarades atesa la disposició addicional vuitena de la Llei orgànica 3/2018, de 5 de desembre, de protecció de dades personals i garantia dels drets digitals.
12.9 La inexactitud, la falsedat o l'omissió de caràcter essencial en qualsevol dada en el formulari de sol·licitud o document que l'acompanyi deixen sense efectes aquest tràmit, des del moment en què es coneguin i amb l'audiència prèvia de la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció si es coneixen amb posterioritat a la concessió.
13.1 Als formularis de sol·licitud, degudament formalitzats, s'hi ha d'adjuntar el projecte del pla de formació, en què es detallin totes les accions que s'han de desenvolupar.
13.2 Un cop tramitada la sol·licitud de subvenció, l'entitat ha de presentar la documentació que escaigui mitjançant el formulari d'aportació de documentació, disponible a l'apartat Tràmits del web de la Generalitat de Catalunya ( http://tramits.gencat.cat ) en el termini establert.
13.3 Si el formulari de sol·licitud i la documentació adjunta no compleixen els requisits, l'òrgan gestor requerirà l'entitat interessada perquè, en el termini de 10 dies hàbils, n'esmeni el defecte o adjunti els documents preceptius amb la indicació que, si no ho fa, s'entendrà que desisteix de la sol·licitud, d'acord amb l'article 68 de la Llei 39/2015, d'1 d'octubre, i es dictarà la resolució corresponent.
14.1 L'acreditació dels requisits indicats a la base 7 s'ha de fer mitjançant les declaracions responsables que estan incorporades al formulari de sol·licitud.
a) Que la persona signant de la sol·licitud té poder suficient en dret per actuar en nom i representació de la persona jurídica sol·licitant i que assumeix totes les responsabilitats que es puguin derivar d'aquesta sol·licitud.
b) Que en el cas d'entitats que perceben subvencions o ajuts públics de més de 100.000,00 euros anuals o que almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000,00 euros, es compleixen les obligacions aplicables del títol II de la Llei 19/2014, del 29 de desembre, de transparència, accés a la informació pública i bon govern.
c) Que en el cas d'entitats vinculades amb partits polítics, no fan donacions, aportacions o prestacions de serveis a títol gratuït en favor de partits polítics, fundacions o associacions amb les quals estiguin vinculades orgànicament, des de la presentació de la sol·licitud fins a l'acabament de l'activitat subvencionada.
d) Declaració responsable pel que fa a l'impost sobre el valor afegit (IVA).
Que l'entitat està exempta, si està subjecta a l'impost sobre el valor afegit (IVA) o bé a la regla de prorrata i el percentatge corresponent.
e) Que es disposa de l'autorització per facilitar les dades de les persones adscrites al projecte.
f) Que la documentació adjunta que es presenta és una còpia idèntica del document original i que també ho serà la documentació que es presenti en format electrònic durant tota la convocatòria, i que són certes les dades consignades en aquesta sol·licitud.
14.2 El formulari de sol·licitud també inclou una declaració conforme l'entitat s'adhereix als principis ètics i regles de conducta als quals han d'adequar l'activitat les persones beneficiàries, que consten a les bases reguladores d'aquestes subvencions en compliment de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol.
14.3 L'òrgan instructor ha de comprovar d'ofici les dades i el compliment dels requisits que estableix la base 12.7 de l'Acord GOV/85/2016, de 28 de juny.
15.1 Complir la finalitat de la subvenció realitzant l'activitat subvencionada en el termini establert.
15.2 Dur a terme l'activitat subvencionada d'acord amb el projecte de pla presentat.
Qualsevol canvi en el projecte s'ha de comunicar mitjançant el formulari d'aportació de documentació que consta a l'apartat Tràmits del web de la Generalitat de Catalunya ( http://tramits.gencat.cat ), i amb anterioritat a la finalització del termini d'execució, a l'òrgan instructor, el qual pot acceptar o no la modificació sol·licitada, dins el termini màxim que preveu la base 21.3, si no comporta canvis substancials ni representa un incompliment dels requisits i condicions que estableixen aquestes bases reguladores.
15.3 Complir les obligacions i no incórrer en els supòsits de prohibició que estableixen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
15.4 Justificar, davant l'òrgan gestor, el compliment dels requisits i les condicions, i també la realització i el compliment de la finalitat que determinin la concessió o el gaudi de la subvenció.
15.5 Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control que han d'efectuar l'òrgan instructor, la Intervenció General de la Generalitat, la Sindicatura de Comptes i altres òrgans competents, tant nacionals com comunitaris, d'acord amb la normativa aplicable.
15.6 Comunicar a l'òrgan instructor els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció, per tal que se'n pugui avaluar la compatibilitat.
15.7 Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a l'entitat beneficiària en cada cas, així com tots els estats comptables i els registres específics que siguin exigits per aquestes bases, amb la finalitat de garantir l'exercici adequat de les facultats de comprovació i control.
15.8 Quan l'import de la despesa subvencionable superi els llindars que estableix la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'obra, la prestació del servei o el lliurament del bé, tret que per les seves característiques especials no hi hagi en el mercat prou nombre d'entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
15.9 Conservar els documents justificatius de l'aplicació dels fons rebuts, incloent-hi els documents electrònics, mentre puguin ser objecte de comprovació i control.
15.10 Procedir a reintegrar els fons percebuts en els casos que preveu l'article 37 de la Llei 38/2003, de 17 de novembre, general de subvencions.
15.11 Incloure el logotip del Departament i l'expressió "Amb el suport del Departament de Treball, Afers Socials i Famílies" en els elements informatius i de difusió de l'activitat objecte de subvenció, segons el Programa d'identificació visual (PIV).
15.12 En compliment de l'article 15.2 de la Llei 19/2014, del 29 de desembre, les persones jurídiques que puguin percebre una subvenció per un import superior a 10.000 euros han de comunicar a l'òrgan concedent, mitjançant una declaració responsable, la informació relativa a les retribucions dels seus òrgans de direcció o d'administració, a l'efecte de fer-la pública, d'acord amb els criteris corporatius que s'adoptin.
15.13 Complir el que estableix la Llei 17/2015, del 21 de juliol, d'igualtat efectiva de dones i homes i l'article 48 de la Llei orgànica 3/2007, de 22 de març, per a la igualtat efectiva de dones i homes, relatiu a les mesures específiques per prevenir l'assetjament sexual i l'assetjament per raó de sexe a la feina, a més d'arbitrar procediments específics per prevenir-los i per donar curs a les denúncies o reclamacions que puguin formular els qui n'hagin estat objecte.
15.14 Complir el que estableixen els articles 45 i 46 de la Llei orgànica 3/2007, de 22 de març, per a la igualtat efectiva de dones i homes, relatius a l'elaboració i l'aplicació dels plans d'igualtat en el cas de les empreses que hi estiguin obligades o les empreses el conveni col·lectiu de les quals ho estableixi.
15.15 Les entitats que perceben subvencions o ajuts públics de més de 100.000,00 euros anuals o en què almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000,00 euros, han de complir les obligacions de transparència del títol II de la Llei 19/2014, del 29 de desembre, de transparència, accés a la informació pública i bon govern.
15.16 Adherir-se als principis ètics i a les regles de conducta als quals han d'adequar l'activitat les persones beneficiàries que consten a l'annex 2 d'aquestes bases i als que puguin constar a la corresponent convocatòria.
15.17 Fer un ús no sexista ni androcèntric del llenguatge en tots els comunicats i la documentació en general, tant interna com dirigida a tercers.
15.18 Complir les altres obligacions que preveuen la normativa vigent en matèria de subvencions i la normativa sectorial aplicable.
Prèviament a la valoració de les sol·licituds, l'òrgan instructor verificarà el compliment de les condicions imposades en aquestes bases reguladores i la corresponent convocatòria per adquirir la condició de persona jurídica beneficiària.
Les sol·licituds que compleixin els requisits d'admissibilitat seran valorades per l'òrgan instructor d'acord amb els criteris següents:
a) Representativitat de les organitzacions sol·licitants en l'àmbit corresponent: un màxim de 70 punts.
b) Plantejament general, disseny i contingut de l'actuació formativa, incloent-hi la coherència amb els objectius i resultats esperats i la metodologia de desenvolupament: un màxim de 30 punts.
Cada convocatòria de subvencions completarà i concretarà, en tot allò que es consideri oportú, els criteris anteriors i, si escau, la seva ponderació quan es prengui en consideració més d'un criteri.
16.4 L'actuació formativa ha d'incorporar la perspectiva de gènere en tot el contingut i la redacció.
17.1 La Comissió de Valoració és l'òrgan col·legiat que té atribuïdes les funcions d'aplicar les bases reguladores de la convocatòria; examinar els expedients de sol·licitud, en funció dels criteris de valoració prioritaris establerts, i resoldre incidències, si n'hi ha, per elaborar l'informe en què es concreti el resultat de l'avaluació efectuada.
17.2 A la composició de la Comissió de Valoració s'ha de garantir la presència equilibrada d'homes i dones amb capacitació, competència i preparació adequades, sempre que sigui tècnicament viable.
A aquest efecte, la Comissió de Valoració està formada per dones i homes, i d'acord amb la llei s'entén que es respecta una composició equilibrada quan tots dos sexes estiguin representats, almenys, en un 40%, tot i que es recomana assolir-ne el 50%, d'acord amb l'article 2.i) de la Llei 17/2015, del 21 de juliol, d'igualtat efectiva de dones i homes.
17.3 La Comissió de Valoració està integrada per la persona titular de la direcció general competent en matèria de relacions laborals, que exerceix les funcions de president o presidenta; per la persona titular de la Sub-direcció General de Relacions Laborals, Treball Autònom i Qualitat en el Treball, que exerceix les funcions de secretari/ària, i pels vocals, que són les persones titulars del Servei de Negociació i Registres Laborals, i una persona tècnica adscrita a la direcció general competent.
El president o la presidenta també pot designar-ne els suplents, que els substitueixen en els casos d'absència, de vacant o de malaltia o per qualsevol altra causa justificada.
Els suplents es poden designar per un temps indefinit o per a una sessió determinada.
17.4 La convocatòria es pot adreçar a altres persones perquè participin com a convidades en la sessió d'aquest òrgan col·legiat.
17.5 El règim de funcionament de la Comissió de Valoració, en tot allò que no preveuen aquestes bases reguladores, s'ajusta a les normes aplicables als òrgans col·legiats.
Òrgans competents per a l'ordenació, la instrucció i la resolució del procediment
18.1 L'ordenació i la instrucció del procediment correspon a la direcció general competent en matèria de relacions laborals.
Les activitats que ha de realitzar l'òrgan instructor són les que preveu l'article 24 de la Llei 38/2003, de 17 de novembre.
18.2 La resolució de la subvenció correspon a la persona titular de la Secretaria General del Departament de Treball, Afers Socials i Famílies.
Proposta de resolució provisional, acceptació de la subvenció, reformulació i presentació de documentació addicional
L'òrgan instructor ha de formular la proposta de resolució provisional de concessió de les subvencions fonamentada en l'informe de la Comissió de Valoració.
19.2 La proposta de resolució provisional de concessió de les subvencions s'ha de notificar mitjançant la publicació al Tauler electrònic de l'Administració de la Generalitat de Catalunya [URL], sens perjudici que es puguin utilitzar addicionalment altres mitjans electrònics.
19.3 La proposta de resolució provisional ha de contenir, per a cada tipus d'acció, la llista de sol·licitants proposats per ser beneficiaris de les subvencions; a més, ha de fer referència, si escau, a la documentació que han d'aportar, en el termini de 10 dies hàbils, les sol·licituds denegades i ordenades en funció de la puntuació obtinguda.
En cas que algun sol·licitant proposat desisteixi de la sol·licitud, es pot atorgar la subvenció a les entitats desestimades per manca de pressupost de la llista de reserva, degudament prioritzada per ordre de puntuació, amb la comprovació prèvia de la documentació acreditativa del compliment dels requisits que estableixen aquestes bases, sempre que s'hagi alliberat prou crèdit per atendre les sol·licituds següents amb la mateixa puntuació.
19.4 Un cop notificada la proposta de resolució provisional, les entitats disposen de 10 dies hàbils a partir de l'endemà de la notificació de l'acte corresponent per presentar la documentació requerida, per presentar-hi al·legacions o, si escau, per reformular el projecte d'acord amb l'apartat següent.
19.5 En el cas que l'import atorgat en la proposta provisional sigui inferior al que s'ha sol·licitat, l'entitat proposada com a beneficiària pot presentar la reformulació del projecte i adaptar el pressupost presentat a la finalitat de la subvenció.
La reformulació de les sol·licituds ha de respectar l'objecte, les condicions i la finalitat de la subvenció, així com els criteris de valoració establerts en relació amb el projecte, i en cap cas pot comportar una modificació substancial del projecte que pugui afectar la valoració que se n'ha fet.
Per a la reformulació de la sol·licitud s'ha d'emplenar, si escau, una memòria adaptada d'acord amb la proposta de subvenció.
En aquesta memòria cal adequar el contingut del projecte o actuació inicialment sol·licitat a l'import proposat.
En el supòsit d'haver presentat una reformulació del projecte i del pressupost, l'atorgament de la subvenció comporta l'acceptació de la reformulació, amb la prèvia validació de la Comissió de Valoració, i la justificació ha d'estar referida a aquest pressupost.
19.6 La subvenció s'entén acceptada tàcitament si l'entitat proposada com a beneficiària no presenta cap al·legació o el seu desistiment en el termini de 10 dies hàbils esmentat.
Es podrà prescindir del tràmit d'audiència quan en el procediment no figurin ni s'hagin tingut en compte altres fets ni altres al·legacions i proves que les que han presentat els interessats.
20.1 L'incompliment dels requisits no esmenables o del termini de presentació de sol·licituds comporta la inadmissió de la sol·licitud.
20.2 Comporta el desistiment de la sol·licitud la manca de presentació de qualsevol dels documents que preveu la base 13 o la manca d'esmena dels requisits esmenables en el termini de 10 dies hàbils i amb el requeriment previ.
20.3 Prèviament a la concessió de les subvencions, l'òrgan instructor ha de resoldre la inadmissió i el desistiment de les sol·licituds, a més de notificar la resolució d'inadmissió i desistiment a les persones interessades mitjançant la publicació al Tauler electrònic de l'Administració de la Generalitat de Catalunya ( http://tauler.gencat.cat.), sens perjudici que pugui utilitzar addicionalment altres mitjans electrònics.
Resolució i publicació de les subvencions atorgades i denegades
21.1 En vista de la proposta definitiva de resolució, l'òrgan competent ha de resoldre el procediment d'acord amb la base 18.
21.2 La resolució de concessió identificarà les condicions que es tenen en compte en la valoració tècnica de la sol·licitud.
21.3 La resolució de concessió i de denegació de subvencions s'ha de notificar mitjançant la publicació al Tauler electrònic de l'Administració de la Generalitat de Catalunya [URL], sens perjudici que es puguin utilitzar addicionalment altres mitjans electrònics, i ha de contenir la via de recurs que correspongui.
21.4 Un cop transcorregut el termini màxim previst sense que s'hagi dictat i notificat la resolució final del procediment, les entitats sol·licitants poden entendre desestimades les seves sol·licituds per silenci administratiu.
Causes de modificació de la resolució
22.1 L'òrgan concedent, a sol·licitud de l'entitat beneficiària, té la facultat de revisar els ajuts concedits i de modificar la resolució en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
A les modificacions que afectin exclusivament el nombre de participants en les accions formatives no s'aplicarà el que es disposa en aquest apartat, sempre que no suposi una minoració de la valoració tècnica obtinguda en la sol·licitud de subvenció.
22.2 Les entitats beneficiàries poden sol·licitar l'ampliació del termini d'execució o justificació de la subvenció abans del venciment del termini de què es tracti, per raons degudament justificades, mitjançant el full d'aportació de documentació.
22.3 L'òrgan concedent ha de resoldre, en el termini màxim d'un mes, la sol·licitud de modificació des de la data en què la sol·licitud hagi entrat en el registre de l'òrgan competent per tramitar-la.
Control i verificació de les accions subvencionables
23.1 L'òrgan concedent durà a terme actuacions específiques de control arran de denúncies o de l'existència d'indicis de frau o irregularitat en l'execució de l'activitat finançada per aquests ajuts.
23.2 Les entitats beneficiàries de les subvencions s'han de sotmetre a les actuacions de control que l'òrgan concedent consideri necessàries i a les que efectuen els organismes competents de les administracions autonòmica, estatal i comunitària.
Així mateix, el Departament de Treball, Afers Socials i Famílies pot inspeccionar de manera presencial el desenvolupament dels projectes i les accions subvencionades per tal de comprovar el compliment de l'objecte de la subvenció d'acord amb la normativa vigent.
24.1 D'acord amb el que estableixen la Llei 38/2003, de 17 de novembre, i el Reglament de la Llei general de subvencions, aprovat pel Reial decret 887/2006, de 21 de juliol, les entitats o organitzacions subvencionades estan obligades a justificar el compliment de les condicions imposades i la consecució dels objectius previstos en l'acte de concessió de la subvenció, de conformitat amb l'Ordre ECO/172/2015, de 3 de juny, sobre les formes de justificació de subvencions.
24.2 La justificació de l'aplicació dels fons percebuts i el compliment de la finalitat de la subvenció s'han de fer exclusivament per via electrònica mitjançant la Seu electrònica de la Generalitat de Catalunya, en el marc del que estableix l'Ordre TSF/63/2018, d'11 de juny, per la qual s'aprova la tramitació electrònica obligatòria en qualsevol procediment de concessió, justificació, revocació i presentació de recursos en les convocatòries de subvencions, premis, beques i ajuts del Departament de Treball, Afers Socials i Famílies per a entitats.
En la presentació d'originals o còpies autèntiques dels justificants de despesa, aquests documents es poden adjuntar de manera agrupada amb una digitalització simple (PDF), feta per l'interessat i acompanyada d'una declaració responsable que indiqui que els justificants aportats corresponen fidelment als que s'han registrat en la comptabilitat i que els documents originals estan custodiats a la seu de l'entitat beneficiària.
24.3 Als efectes del que preveu l'apartat anterior, la persona jurídica beneficiària justificarà el compliment de les condicions imposades i de la consecució dels objectius previstos en la resolució de concessió de la subvenció mitjançant la presentació d'un compte justificatiu segons el model normalitzat, que estarà disponible a l'apartat Tràmits del web de la Generalitat de Catalunya ( http://tramits.gencat.cat ).
El compte justificatiu esmentat es pot presentar amb l'aportació de justificants de despesa, d'acord amb el que preveuen els articles 72 i 73 del Reglament de la Llei general de subvencions, aprovat pel Reial decret 887/2006, de 21 de juliol, o amb l'aportació de l'informe d'auditor, d'acord amb el que preveu l'article 74 del Reglament de la Llei general de subvencions esmentat, segons el cas.
24.4 Per a les subvencions concedides per un import superior a 60.000 euros, cal presentar un compte justificatiu amb l'aportació de l'informe d'auditor fet per auditors inscrits com a exercents en el Registre oficial d'auditors de comptes (ROAC).
L'auditor ha de revisar el compte justificatiu d'acord amb el procediment que preveu l'article 5 de l'Ordre ECO/172/2015, de 3 de juny, sobre les formes de justificació de subvencions.
La revisió abastarà la totalitat de despeses relacionades a l'estat de despeses que forma part del compte justificatiu.
L'informe s'ha d'elaborar d'acord amb els procediments i el model que estableix l'Ordre ECO/172/2015, de 3 de juny, sobre les formes de justificació de subvencions i ha de detallar-ne els procediments de revisió i l'abast.
També ha d'indicar les comprovacions que s'han fet i posar en relleu els fets que puguin suposar un incompliment per part de la persona jurídica beneficiària, amb un nivell de detall que permeti a l'òrgan gestor formular conclusions.
L'entitat ha de presentar el compte justificatiu que acompanya l'informe d'auditor, que ha de contenir la documentació següent:
c) Una memòria explicativa del compliment de la finalitat de l'acció, activitat o projecte subvencionat amb la indicació de les activitats realitzades i dels resultats obtinguts, segons el model normalitzat que hi ha a l'apartat Tràmits del web de la Generalitat de Catalunya ( http://tramits.gencat.cat ) i al portal corporatiu de tramitació Canal Empresa ( http://canalempresa.gencat.cat ).
d) Una relació detallada dels altres ingressos o subvencions que financen l'activitat subvencionada amb la indicació de l'import i la seva procedència.
24.5 Per a subvencions concedides per un import igual o inferior a 60.000,00 euros.
24.5.1 Cal presentar un compte justificatiu simplificat que té caràcter de declaració responsable, i que ha de contenir la documentació següent:
c) Una memòria explicativa del compliment de la finalitat de l'acció, activitat o projecte subvencionat, amb la indicació de les activitats realitzades i dels resultats obtinguts, segons el model normalitzat que hi ha a l'apartat Tràmits del web de la Generalitat de Catalunya ( http://tramits.gencat.cat ) i al portal corporatiu de tramitació Canal Empresa ( http://canalempresa.gencat.cat ).
d) Una relació detallada dels altres ingressos o subvencions que financen l'activitat subvencionada, amb la indicació de l'import i la procedència.
24.5.2 L'òrgan gestor, a fi d'obtenir una evidència raonable sobre l'adequada aplicació de la subvenció, ha de comprovar l'aplicació correcta de l'ajut i sol·licitar a cada entitat beneficiària determinats justificants de despesa mitjançant la tècnica del mostreig combinat, que han de representar, com a mínim, el 25% del cost total de l'acció.
L'òrgan gestor notificarà a l'entitat beneficiària l'aportació de la documentació justificativa que resulta del mostreig.
L'òrgan gestor podrà requerir a l'entitat beneficiària la totalitat dels justificants de despesa si ho considera oportú.
24.6 Les factures s'han d'emetre amb els detalls dels serveis o conceptes als quals es refereixen.
En el cas dels justificants relatius a costos directes, hi ha de constar el número d'expedient al qual s'imputen els costos facturats.
El beneficiari pot incorporar aquesta dada si se segella l'original de la factura, en cas que no s'hagi inclòs en l'expedició que ha fet el proveïdor corresponent.
24.7 Si la documentació presentada fos insuficient per considerar correctament justificada la subvenció concedida, l'òrgan competent ha de posar en coneixement de les persones jurídiques beneficiàries les insuficiències observades perquè siguin esmenades en el termini de 10 dies.
24.8 El termini de presentació de la documentació justificativa és de tres mesos a comptar des de la finalització del període d'execució de les activitats formatives objecte de la subvenció.
24.9 Tanmateix, l'òrgan concedent pot atorgar una ampliació del termini establert (que no excedeixi la meitat d'aquest període), sempre que no perjudiqui drets de tercers.
24.10 Un cop transcorregut el termini establert de justificació de la subvenció sense que hagi estat presentada, l'òrgan competent ha de requerir a la persona jurídica beneficiària perquè l'aporti en el termini improrrogable de 15 dies hàbils.
La manca de presentació en el termini establert en aquest apartat comporta la revocació i, si escau, l'exigència del reintegrament i altres responsabilitats que s'estableixen en la legislació aplicable en matèria de subvencions.
La presentació de la justificació en el termini addicional que estableix aquest apartat no eximeix la persona jurídica beneficiària de les sancions que corresponguin, d'acord amb la Llei 38/2003, de 17 de novembre, general de subvencions.
24.11 La persona jurídica beneficiària de la subvenció estarà obligada a conservar, durant un termini de quatre anys, llevat que les convocatòries estableixin un termini diferent, els justificants de la realització de l'activitat que fonamenta la concessió de la subvenció, així com de l'aplicació dels fons rebuts.
El termini esmentat es computarà des del moment en què finalitzi el període establert que té la persona jurídica beneficiària per presentar l'esmentada justificació.
Si les entitats decideixen suspendre o dissoldre l'activitat i no ha transcorregut el període esmentat, hauran de remetre una còpia de la documentació esmentada a l'òrgan competent.
24.12 Un cop presentada la documentació assenyalada en aquesta base, la direcció general competent en matèria de relacions laborals en farà la comprovació tecnicoeconòmica corresponent.
Si com a resultat d'aquesta comprovació es deduís que el cost subvencionable ha estat inferior a la subvenció concedida o que s'han incomplert, totalment o parcialment, els requisits establerts en la normativa aplicable per a la justificació de la subvenció o els fins per als quals va ser concedida, es comunicarà a l'entitat interessada aquesta circumstància i els resultats de la comprovació tecnicoeconòmica; a més, s'iniciarà el procediment per declarar la pèrdua del dret al cobrament de la subvenció o, si escau, el procediment de reintegrament total o parcial de la subvenció.
24.13 El que s'estableix en aquestes bases s'entén sens perjudici del control financer que preveuen els articles 141 i següents de la Llei 47/2003, de 26 de novembre, general pressupostària, i en el títol III de la Llei 38/2003, de 17 de novembre.
Obligacions reconegudes i bestretes
25.1 Quan es publiqui la resolució definitiva de la concessió de subvencions, cal tramitar el document d'obligació de la bestreta, que ha de ser del 60% de la quantitat atorgada, per a la qual no s'exigeixen garanties, d'acord amb l'article 42.1 del Reial decret 887/2006, i per a la qual es requereix la programació d'activitats i el seu inici.
25.2 Finalment, a sol·licitud de l'entitat beneficiària, es procedirà a pagar la resta de la subvenció en concepte de bestreta per l'import del 40% restant de la subvenció, un cop presentada la justificació de l'activitat formativa objecte de la subvenció.
25.3 Prèviament al reconeixement de les obligacions, l'òrgan instructor ha de comprovar d'ofici si l'entitat beneficiària està al corrent de les obligacions tributàries i la Seguretat Social.
La signatura de la sol·licitud de subvenció que ha de fer l'entitat beneficiària implica l'autorització per fer-ne la comprovació.
Revocació i reintegrament de la subvenció
26.1 En els supòsits que preveuen l'article 99 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, o en el supòsit d'incompliment dels requisits establerts en aquesta Ordre, en la convocatòria, o en les condicions que s'hagin establert en la resolució de concessió, l'òrgan concedent, amb la tramitació prèvia del procediment legalment establert, ha de revocar totalment o parcialment les subvencions concedides i la persona jurídica beneficiària té l'obligació de retornar l'import rebut amb els interessos de demora que corresponguin.
26.2 La graduació dels possibles incompliments a què es fa referència a l'apartat anterior es determinarà d'acord amb els criteris següents:
a) En el supòsit d'incompliment total:
L'incompliment total dels fins per als quals es va concedir la subvenció o de l'obligació de justificar-la donarà lloc al reintegrament del 100% de la subvenció concedida.
També es considerarà que es concorre a l'incompliment total si l'activitat subvencionada no assoleix el 25% dels seus objectius, mesurats amb l'indicador del nombre d'hores de formació multiplicat pel nombre d'alumnes que l'han finalitzat.
b) En el supòsit d'incompliment parcial:
L'incompliment parcial dels fins per als quals es va concedir la subvenció o de l'obligació de justificar-la donarà lloc al reintegrament parcial de la subvenció concedida.
Quan l'execució de l'indicador esmentat en el paràgraf anterior estigui comprès entre el 25% i el 100%, la subvenció concedida es minorarà en el percentatge que hagi deixat de complir-se, sempre que les despeses hagin estat degudament justificades.
Hi ha la possibilitat de reduir parcialment o totalment la subvenció abans que no es dicti la resolució definitiva, a conseqüència de les restriccions que es derivin del compliment dels objectius d'estabilitat pressupostària i sostenibilitat financera.
Igualment, es poden revisar les subvencions ja concedides i modificar-ne la resolució d'atorgament en el cas d'alteració de les condicions o de l'obtenció concurrent d'altres ajuts.
En cas d'incompliment de les obligacions que preveuen les bases reguladores, és aplicable el règim sancionador que estableixen el títol IV de la Llei 38/2003, de 17 de novembre, general de subvencions, i l'article 101 i següents del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de la subvenció.
En virtut d'aquests articles, el Departament de Treball, Afers Socials i Famílies publicarà aquesta informació al Portal de la Transparència http://transparencia.gencat.cat.
Els articles 18 i 20.8 de la Llei 38/2003, de 17 de novembre, general de subvencions estableixen que s'ha de donar publicitat de la informació sobre les convocatòries i les resolucions de concessió de subvencions mitjançant la Base de Dades Nacional de Subvencions.
Així mateix, el Departament de Treball, Afers Socials i Famílies ha de donar publicitat de les subvencions atorgades per al coneixement general de la ciutadania mitjançant l'exposició d'una relació al Tauler electrònic de l'Administració de la Generalitat de Catalunya.
Si les subvencions són d'un import igual o superior a 3.000,00 euros, també les ha de publicar al Diari Oficial de la Generalitat de Catalunya, amb l'expressió de la convocatòria, el programa, el crèdit pressupostari al qual s'imputen, la persona jurídica beneficiària, la quantitat concedida i la finalitat o finalitats de la subvenció.
En tot el que no preveuen aquestes bases reguladores cal aplicar:
a) Pel que fa als aspectes específics de gestió de les subvencions i, en tot cas, les obligacions de les entitats beneficiàries, la justificació, el reintegrament i el règim sancionador: el text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de subvencions; l'Ordre ECO/172/2015, de 3 de juny i la normativa sectorial que sigui aplicable.
b) Pel que fa a la tramitació administrativa general, la resolució i la notificació: la Llei 39/2015, d'1 d'octubre, del procediment administratiu comú de les administracions públiques i la Llei 26/2010, del 3 d'agost, de règim jurídic i de procediment de les administracions públiques de Catalunya.
32.1 D'acord amb la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD) i amb el que estableix el Reglament (UE) 2016/679 del Parlament i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), les dades de caràcter personal seran tractades d'acord amb els principis de seguretat i confidencialitat que estableix la normativa sobre protecció de dades.
32.2 En el cas que l'objecte de la subvenció inclogui el tractament de dades de caràcter personal, les persones jurídiques beneficiàries i entitats col·laboradores han de complir el que estableix la normativa vigent en matèria de protecció de dades, a més d'adoptar i implementar les mesures de seguretat tècniques i organitzatives apropiades per garantir un nivell de protecció adequat al risc.
Principis ètics i regles de conducta als quals les persones beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis (Acord GOV/85/2016, de 28 de juny; DOGC núm. 7152)
Les persones beneficiàries d'ajuts públics han d'adoptar una conducta èticament exemplar, abstenir-se de fer, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present en el procediment o el pugui afectar.
Particularment, s'han d'abstenir de fer qualsevol acció que pugui vulnerar els principis d'igualtat d'oportunitats i de lliure concurrència.
En cas d'incompliment dels principis ètics i regles de conducta és aplicable el règim sancionador que preveu la Llei 19/2014, del 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici de les altres possibles conseqüències que preveu la legislació vigent en matèria de subvencions.